C 336/20

P9_TA(2022)0015

Protecția animalelor în timpul transportului

Recomandarea Parlamentului European din 20 ianuarie 2022 adresată Consiliului și Comisiei în urma examinării presupuselor încălcări și cazuri de administrare defectuoasă în aplicarea dreptului Uniunii în ceea ce privește protecția animalelor în timpul transportului în interiorul și în afara Uniunii (2021/2736(RSP))

(2022/C 336/04)

Parlamentul European,

— având în vedere articolele 13 și 226 din Tratatul privind funcționarea Uniunii Europene (TFUE),

— având în vedere Decizia 95/167/CE, Euratom, CECO a Parlamentului European, a Consiliului și a Comisiei din 19 aprilie 1995 privind modalitățile detaliate de exercitare a dreptului de anchetă al Parlamentului European (1),

— având în vedere Decizia (UE) 2020/1089 din 19 iunie 2020 privind constituirea și stabilirea responsabilităților, a componenței numerice și a duratei mandatului Comisiei de anchetă pentru examinarea presupuselor încălcări și cazuri de administrare defectuoasă în aplicarea dreptului Uniunii în ceea ce privește protecția animalelor în timpul transportului în interiorul și în afara Uniunii (2),

— având în vedere Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe (3),

— având în vedere capitolul 7.2 intitulat „Calitatea vieții peștilor de crescătorie în timpul transportului” din Codul sanitar pentru animale acvatice din 2015 al Organizației Mondiale pentru Sănătatea Animalelor,

— având în vedere orientările din 3 noiembrie 2020 ale Platformei UE pentru bunăstarea animalelor privind transportul comercial terestru al pisicilor și al câinilor,

— având în vedere proiectul de recomandare a Comisiei de anchetă privind protecția animalelor în timpul transportului în interiorul și în afara Uniunii,

— având în vedere raportul final al Comisiei de anchetă privind protecția animalelor în timpul transportului în interiorul și în afara Uniunii (A9-0350/2021),

— având în vedere articolul 208 alineatul (12) din Regulamentul său de procedură,

Constatări generale

1. accentuează că trebuie asigurate în orice moment toate condițiile necesare pentru a garanta calitatea vieții animalelor în timpul transportului pentru toate animalele transportate, indiferent de specia, vârsta, categoria sau starea fizică a acestora ori de mijloacele de transport utilizate, de durata călătoriei sau de locul de destinație, inclusiv în țările terțe; observă că fermierii au în general un interes deosebit în a se asigura că animalele ajung la destinație în cea mai bună stare posibilă;

2. invită Comisia să țină seama de raportul și de recomandările Comisiei de anchetă privind protecția animalelor în timpul transportului atunci când realizează verificarea adecvării legislației privind calitatea vieții animalelor, și în special a Regulamentului (CE) nr. 1/2005;

3. accentuează că Uniunea și statele sale membre sunt convinse că animalele sunt ființe sensibile, cu nevoi speciale care trebuie luate în considerare, în conformitate cu articolul 13 din TFUE;

4. constată că milioane de animale vii sunt transportate în fiecare an pe distanțe lungi în statele membre și către țări terțe în vederea reproducerii, a creșterii, a îngrășării și a sacrificării;

5. accentuează că cetățenii Uniunii își manifestă din ce în ce mai mult dorința ca standardele în materie de calitate a vieții animalelor să fie respectate, în special în timpul transportului de animale vii;

6. este de acord cu Curtea de Conturi Europeană că deși UE are unele dintre cele mai înalte standarde din lume privind calitatea vieții animalelor, acestea nu sunt puse în aplicare corespunzător pe teritoriul tuturor statelor membre ( 4 ) ; insistă că aceste standarde devin efective doar dacă se asigură pe deplin respectarea lor, dacă sunt puse în aplicare într-o manieră armonizată și dacă reflectă cele mai recente cunoștințe științifice; consideră că UE trebuie să își intensifice eforturile pentru a se asigura că calitatea vieții animalelor în timpul transportului este respectată pe deplin în fiecare stat membru, în orice moment și de către toate părțile implicate, de la locul de origine până la destinația finală; accentuează că practicile incorecte nu sunt prezente la nivelul întregii industrii; recunoaște că în prezent transportul de animale vii joacă un rol esențial în dimensiunea economică și socială a unor regiuni rurale, în special a celor care sunt cu precădere agricole, mai îndepărtate sau depopulate;

7. accentuează că Autoritatea Europeană pentru Siguranța Alimentară (EFSA) a recunoscut că literatura științifică referitoare la calitatea vieții animalelor ( 5 ) este insuficientă și îndeamnă Comisia și statele membre să promoveze elaborarea de studii științifice care să extindă cunoștințele în materie și să faciliteze obținerea de garanții mai bune privind calitatea vieții animalelor în Europa;

8. accentuează că UE trebuie să depună eforturi pentru a crea condițiile necesare care să permită o perioadă de tranziție echitabilă și adecvată către un sistem mai eficient, mai economic și mai etic, care să favorizeze transportul de material seminal sau de embrioni în locul efectivelor de reproducție, precum și transportul de carcase și de carne în locul transportului de animale în vederea sacrificării, ori de câte ori este posibil;

9. constată că dispozițiile Regulamentului (CE) nr. 1/2005 nu sunt aliniate la Strategia „De la fermă la consumator” și salută propunerea Comisiei privind verificarea adecvării legislației UE ca parte a strategiei; accentuează că Regulamentul revizuit (CE) nr. 1/2005 ar trebui aliniat la Strategia „De la fermă la consumator”; subliniază că trecerea la înlocuirea, pe cât posibil, a transportului de animale vii cu transportul de carcase și produse din carne și de material genetic ar fi în acord cu obiectivul principal al strategiei, de a construi lanțuri de aprovizionare cu alimente scurte, mai reziliente și sustenabile, care să depindă într-o măsură mai mică de transportul animalelor pe distanțe lungi; consideră, de asemenea, că transportul materialului germinativ de origine animală, care ocupă mai puțin spațiu, poate reduce impactul asupra mediului în ceea ce privește emisiile de CO 2 și consumul de combustibil; consideră totodată că punerea accentului pe fermele mici și pe rețelele regionale de abatoare poate contribui la reducerea transportului de animale ca parte a atingerii obiectivului unui sistem alimentar rezilient și sustenabil, care să le ofere fermierilor un nivel de trai decent; constată că strategia „De la fermă la consumator” reamintește importanța trecerii la un consum alimentar mai sănătos, bazat pe plante, echilibrat și sustenabil;

10. invită Comisia să prezinte urgent, cel târziu până în 2023, un plan de acțiune care să identifice clar factorii determinanți ai transportului animalelor, care să propună măsuri de politică concrete, inclusiv măsuri de reglementare, și să stabilească un calendar și obiective intermediare exacte, cu scopul de a atenua acești factori și a reduce nevoia de a transporta animale vii, permițând într-o măsură cât mai mare înlocuirea transportului de animale vii cu comerțul cu carne, carcase și material genetic; reamintește necesitatea de a reduce la minimum impactul socioeconomic al unei astfel de modificări, direcționând pentru acest obiectiv diferite fonduri, inclusiv din politica agricolă comună (PAC), și oferind stimulentele adecvate pentru a-i încuraja pe fermieri și pe transportatori să realizeze în mod eficient această tranziție și a le permite să facă acest lucru; insistă că tranziția este posibilă doar dacă sunt adoptate măsuri multidisciplinare care să depășească limitele Regulamentului (CE) nr. 1/2005 pentru a facilita și a sprijini tranziția, astfel încât aceasta să se desfășoare cu ușurință și într-un mod care să țină seama de dimensiunea socială;

11. subliniază avantajele transportului de material genetic (material seminal și embrioni) pentru răspândirea ameliorării genetice a anumitor specii; reamintește totuși că transportul animalelor poate contribui la extinderea fondului genetic în ferme, de exemplu în țările terțe, și constată că în unele cazuri perechile naturale și/sau liniile materne ale speciilor trebuie transportate de la nucleu, de la unitățile și fermele de „înmulțire” la alte ferme; reamintește că acest transport încă este important pentru mijloacele de subzistență ale fermelor mici și ale fermelor familiale din UE; arată, de asemenea, că PAC și alte fonduri trebuie folosite pentru a dezvolta și a stimula noi tehnologii și inovații privind manipularea și transportarea materialului genetic și pentru a-i sprijini pe crescătorii de animale;

12. invită Comisia și statele membre să dezvolte strategii privind modalitățile de reducere a numărului de etape de transport pe care trebuie să le suporte animalele, prin reducerea împărțirii în unități de creștere, de îngrășare și de sacrificare a animalelor, prin crearea unor „sisteme de izolare închise”, prin reducerea distanțelor dintre aceste unități și prin reintroducerea unei abordări mai regionale în ceea ce privește creșterea animalelor;

13. reamintește statelor membre că, în conformitate cu jurisprudența constantă ( 6 ) , pot introduce norme naționale mai stricte pentru protecția animalelor în timpul transportului, atât timp cât aceste norme sunt coerente cu obiectivul principal al Regulamentului (CE) nr. 1/2005;

14. consideră că operatorii din sector și toate părțile implicate în transportul animalelor vii, inclusiv fermierii, trebuie să dispună de un set clar de norme și definiții pe care să le respecte, de previzibilitate și de perioade de tranziție adecvate pentru a pune în aplicare modificările; invită Comisia să țină cont de acest aspect atunci când revizuiește un regulament și propune unul nou;

15. invită Comisia să revizuiască cu atenție definiția locului de plecare și pe cea a locului de destinație, pentru a reflecta durata reală a întregului proces de transport, de la ferma de origine la ferma de destinație sau la locul sacrificării, incluzând timpul petrecut în centrele de colectare, precum și pentru a evita eludarea normelor specifice privind durata călătoriei și a interdicțiilor aplicabile transporturilor în anumite țări prin redirecționarea transporturilor prin alte state membre sau țări terțe;

16. consideră că o responsabilitate mai clară și mai explicită în instituțiile UE pentru calitatea vieții animalelor ar fi extrem de importantă pentru a îmbunătăți asigurarea respectării legislației existente privind calitatea vieții animalelor, a identifica lacunele relevante și a elabora propunerile necesare pentru un răspuns eficace în caz de nevoie;

17. invită Comisia să dedice fonduri din programele existente, inclusiv fonduri prin Pilonul II din PAC, să aibă în vedere introducerea unor noi instrumente de finanțare în viitoarele instrumente financiare, dedicate unor cercetări și dovezi științifice mai specifice, oferind o instruire adecvată tuturor celor implicați în transportul de animale, inclusiv funcționarilor și șoferilor, pentru îmbunătățirea bunăstării animalelor în timpul transportului, precum și să construiască abatoare, inclusiv mobile, în regiuni cu o concentrare ridicată a efectivelor de animale, îmbunătățind durata și calitatea transportului, dar și mijloacele de trai în zonele rurale, și să prevadă măsuri care să promoveze trecerea la transportul de carne, de carcase și de material genetic; reiterează importanța lanțurilor valorice regionale pentru calitatea vieții animalelor;

18. solicită ca viitoarea reformă a PAC să mențină și să consolideze legătura dintre creșterea plăților din cadrul PAC și existența unor condiții îmbunătățite legate de calitatea vieții animalelor, care să respecte pe deplin sau să meargă și mai departe decât standardele stabilite în Regulamentul (CE) nr. 1/2005;

19. invită Comisia să conceapă campanii și inițiative pentru informarea corespunzătoare a cetățenilor UE și pentru creșterea gradului de conștientizare în rândul acestora cu privire la calitatea vieții animalelor în ferme și în timpul transportului, cu privire la necesitatea de a îmbunătăți standardele UE, de a asigura în mod corespunzător respectarea lor și de a-i sprijini pe cei care lucrează în industria transportului de animale să crească aceste standarde, dar și cu privire la implicațiile economice și sociale ale transportului de animale vii; consideră că principalul obiectiv este de a le insufla consumatorilor mai multă încredere în valoarea și calitatea ridicate ale sectorului agricol și alimentar european printr-o comunicare mai bună și mai transparentă, fie direct de la fermieri, fie indirect, prin instituțiile UE;

20. accentuează că difuzarea de informații în școli și organizarea de campanii publicitare îmbunătățesc semnificativ înțelegerea și sensibilizarea publicului cu privire la calitatea vieții animalelor în producția alimentară;

21. atenționează că modificările aduse Regulamentului (CE) nr. 1/2005 au un impact mai puternic asupra regiunilor precum cele ultraperiferice, și anume din cauza depărtării, a insularității și a suprafeței lor reduse, printre alți factori; insistă că, în temeiul articolului 349 din TFUE, caracteristicile și constrângerile speciale ale regiunilor ultraperiferice trebuie luate în considerare atunci când acestor regiuni li se aplică politici comune, inclusiv Regulamentul (CE) nr. 1/2005;

22. invită Comisia și statele membre să acorde o protecție specială persoanelor care lucrează în sectorul transporturilor sau celor care efectuează controale sanitar-veterinare atunci când, în exercitarea atribuțiilor lor, acestea constată și denunță cazuri de încălcare a legislației privind protecția animalelor;

23. salută eforturile depuse în vederea elaborării unei mărci uniforme de certificare a calității vieții animalelor în Uniune, care ar trebui să includă aspecte legate de transport și să se bazeze pe criterii armonizate și solide din punct de vedere tehnic;

24. solicită ca marca de certificare a calității vieții animalelor să includă informații despre metodele de producție și o selecție de indicatori de calitate a vieții animalelor fundamentați științific, care să se refere, printre altele, la sistemele de creștere a animalelor și la transportul acestora;

25. invită Comisia să extindă lista infracțiunilor împotriva mediului pentru a include încălcarea Regulamentului (CE) nr. 1/2005 care se soldează cu acte de cruzime, vătămare gravă și abandonare;

26. invită Comisia și statele membre să revizuiască Regulamentul (CE) nr. 1/2005, pentru a se asigura că șoferii nu sunt nevoiți să aleagă între a respecta normele și a asigura calitatea vieții animalelor, și anume a satisface nevoia acestora de oprire și odihnă, a cărei nerespectare este uneori în detrimentul calității vieții animalelor;

27. solicită ca responsabilitatea pentru calitatea vieții animalelor să fie explicită în denumirea funcției comisarului competent al UE și în denumirea direcției generale competente a Comisiei, pentru a reflecta importanța acestui aspect pentru cetățenii europeni și a asigura faptul că i se acordă o atenție politică suficientă;

28. reamintește că calitatea vieții animalelor este legată de securitatea alimentară pe termen mediu și lung, prin contribuția sa la reziliență, utilizarea eficientă a resurselor și egalitatea socială;

29. invită Comisia și statele membre să exploreze posibilitatea introducerii unui sistem transparent și armonizat de etichetare a calității vieții animalelor pentru produsele animaliere și de origine animală, care să țină seama și de condițiile de transport și sacrificare;

Asigurarea aplicării Regulamentului (CE) nr. 1/2005

30. îndeamnă toate statele membre, în special pe cele în care asigurarea respectării reglementărilor este deosebit de deficitară, și Comisia să ia toate măsurile necesare pentru a îmbunătăți punerea în aplicare, asigurarea respectării și aplicarea deplină a cadrului de reglementare existent, inclusiv instituind o procedură riguroasă și armonizată de control la nivelul UE; constată că legislația existentă privind transportul animalelor este pusă în aplicare diferit de la un stat membru la altul; consideră că principalul mod de a aborda unele aspecte legate de calitatea vieții animalelor în timpul transportului într-un mod armonizat în întreaga UE, care ar trebui să ia în considerare cele mai recente cercetări, cunoștințe și recomandări științifice, este o revizuire a Regulamentului (CE) nr. 1/2005, care să vizeze introducerea unor dispoziții aplicabile și executorii pentru toate animalele transportate;

31. constată că controlul riguros al transportului de animale din țări terțe poate reduce concurența neloială care afectează producătorii din UE și poate încuraja țările terțe să își îmbunătățească normele privind transportul animalelor;

32. invită toate statele membre să adopte măsuri naționale mai stricte pentru îmbunătățirea calității vieții animalelor în timpul transportului;

33. ia act de angajamentul Comisiei de a revizui legislația privind calitatea vieții animalelor, inclusiv Regulamentul (CE) nr. 1/2005, pentru a o alinia la cele mai recente cunoștințe, recomandări și experiențe practice științifice și pentru a-i extinde domeniul de aplicare, a facilita aplicarea sa și, în ultimă instanță, a asigura un nivel mai ridicat de calitate a vieții animalelor; accentuează că calitatea vieții animalelor s-ar îmbunătăți dacă legislația privind transportul animalelor vii ar fi pusă corect în aplicare;

34. subliniază că multe probleme actuale legate de punerea în aplicare a Regulamentului (CE) nr. 1/2005 sunt cauzate de diferențe de interpretare și invită Comisia ca, atunci când propune o revizuire a regulamentului, să stabilească standarde clare, măsurabile și cuantificabile, pentru a realiza o asigurare armonizată a aplicării la nivelul UE, precum și indicatori inovatori bazați pe calitatea vieții animalelor; invită Comisia, în acest sens, să țină seama de cele mai recente cunoștințe științifice, inclusiv de viitoarea evaluare a EFSA cu privire la bunăstarea animalelor în timpul transportului în UE;

35. îndeamnă Comisia să își însoțească revizuirea Regulamentului (CE) nr. 1/2005 cu o evaluare ex ante a impactului, pe baza unei anchete științifice riguroase privind impactul transportului asupra animalelor de toate speciile și vârstele și a unei evaluări aprofundate a impactului socioeconomic, de mediu și asupra sănătății, ținând seama de diversitatea situațiilor și particularităților geografice, inclusiv în cazul insulelor și al regiunilor îndepărtate și ultraperiferice, și a modelelor agricole de pe teritoriul Uniunii; invită Comisia să pună rapid la dispoziția publicului rezultatele acestor evaluări, pentru a le oferi fermierilor securitatea și previzibilitatea de care au nevoie pentru a planifica și pentru a le da timp să învețe să se adapteze la noile reglementări, fără a compromite calitatea vieții animalelor;

36. solicită un sistem de monitorizare și raportare al UE transparent pentru ca atât statele membre, cât și Comisia să își asume pe deplin răspunderea pentru punerea în aplicare a Regulamentului (CE) nr. 1/2005 și asigurarea respectării sale și pentru a asigura faptul că încălcările vor fi combătute și atenuate în mod eficace;

37. constată că sacrificarea animalelor și prelucrarea cărnii în apropierea locului în care acestea au fost crescute contribuie nu numai la calitatea vieții animalelor, prin reducerea duratei transportului, ci și la reducerea emisiilor de gaze cu efect de seră;

38. constată că dispariția abatoarelor locale, factor care contribuie la prelungirea duratei transportului, este o chestiune care trebuie abordată de Uniune și de statele membre; invită Comisia și statele membre să instituie mecanisme de finanțare care să asigure faptul că abatoarele locale sunt viabile din punct de vedere economic, sunt situate în apropierea fermelor și sunt distribuite egal din punct de vedere geografic;

39. invită Comisia și statele membre să sprijine extinderea procedurii de sacrificare la fermă, prin intermediul abatoarelor mobile, astfel încât să se elimine ori de câte ori este posibil necesitatea de a transporta animale vii;

40. este la curent cu faptul că literatura științifică cu privire la calitatea vieții animalelor în timpul transportului este insuficientă și încurajează cu fermitate Comisia și statele membre să înlesnească o mai bună actualizare a cunoștințelor științifice despre acest subiect;

41. invită Comisia ca, atunci când revizuiește normele, să ia în considerare problema animalelor care nu mai sunt apte pentru transport și să solicite expertiză pentru a găsi soluții de gestionare a acestei probleme;

42. invită Comisia și statele membre să elaboreze proceduri armonizate pentru aprobarea transporturilor și să adopte măsuri pentru a preveni răspândirea bolilor infecțioase ale animalelor în timpul transportului, atât în cadrul Uniunii, cât și provenind din țări terțe;

43. invită Comisia să exercite competențe mai ample de asigurare a aplicării reglementărilor în cazul unor încălcări recurente ale Regulamentului (CE) nr. 1/2005, să inițieze proceduri de constatare a neîndeplinirii obligațiilor și să aplice sancțiuni eficace împotriva statelor membre care nu aplică corect regulamentul; consideră că principalul scop al sancțiunilor ar trebui să fie soluționarea problemelor existente și un efect de descurajare a viitoarelor încălcări;

44. invită statele membre să instruiască adecvat și să angajeze suficienți medici veterinari oficiali și polițiști pentru a asigura controale eficace și frecvente pe șosea și să garanteze prezența unui medic veterinar în timpul încărcării înainte de fiecare călătorie;

45. invită statele membre și transportatorii să promoveze și să aplice integral ghidurile UE aprobate de Comisie pentru transportul animalelor, prin intrarea în vigoare a Regulamentului (CE) nr. 1/2005 revizuit, care urmăresc să stabilească cele mai bune practici menite să sprijine sectorul în ameliorarea calității vieții animalelor în timpul transportului; invită Comisia să susțină traducerea ghidurilor în toate limbile oficiale ale UE, să încurajeze schimbul de experiență în domeniu și să promoveze bunele practici și orientările existente pentru a ajuta autoritățile competente și actorii implicați în transportul de animale vii să pună în aplicare și să respecte mai bine standardele de calitate a vieții animalelor;

46. invită Comisia să se asigure că orientările sunt actualizate în conformitate cu cele mai recente dovezi științifice și că sunt aliniate la Regulamentul (CE) nr. 1/2005; reamintește însă că orientările menite să acopere lacune legislative nu au caracter juridic obligatoriu și invită Comisia să includă dispoziții pentru a proteja cum se cuvine speciile insuficient acoperite de legislație, cum ar fi păsările de curte, iepurii și peștii;

47. consideră că o formare adecvată și învățarea continuă pentru orice persoană autorizată care lucrează în sectorul transportului animalelor este o cerință esențială pentru protejarea calității vieții animalelor în timpul transportului; insistă de aceea asupra dezvoltării unui sistem armonizat și obligatoriu de formare pentru toate persoanele implicate în operațiunile de transport al animalelor, care ar trebui să fie o condiție prealabilă pentru autorizarea transporturilor; solicită și ca formarea respectivă să cuprindă toate aspectele procesului de transport, cum ar fi mijloacele de transport, tipul și natura călătoriei, manipularea adecvată a animalelor și procesul decizional privind evaluarea condiției adecvate a animalelor pentru transport, precum și cerințele legate de specia, categoria, vârsta, condiția fizică, comportamentul și fiziologia animalelor și mecanismele lor pentru a face față stresului;

48. îndeamnă statele membre să se asigure că formarea pentru obținerea certificatului de competență este specifică fiecărei specii, categorii și vârste, că are o valabilitate de maximum cinci ani și că reînnoirea certificatului se obține doar în urma unui curs obligatoriu de reîmprospătare a cunoștințelor;

49. îndeamnă statele membre să ofere o instruire specifică echipelor de salvare cu privire la salvarea animalelor și să se asigure că echipelor de salvare care intervin în caz de accident li se permite accesul în unitățile, vehiculele și navele implicate, pentru a-și desfășura activitatea;

50. invită Comisia ca atunci când adoptă acte delegate în temeiul Regulamentului (UE) 2017/625 ( 7 ) , să se asigure că dispozițiile de asigurare a aplicării prevăzute în acest regulament și în actele sale delegate sunt cel puțin la fel de exigente precum cele care urmează să fie abrogate;

Procedurile de autorizare și aprobarea mijloacelor de transport

51. insistă că dispozițiile privind durata și mijloacele de transport trebuie să țină întotdeauna cont de particularitățile speciei și de starea fiziologică a animalului, de numărul animalelor care urmează să fie transportate și de variația de rasă în cadrul speciilor, de sexul și de vârsta animalelor; accentuează că modalitățile de transport folosite ar trebui să corespundă întotdeauna nevoilor fiziologice, comportamentale și psihice ale animalului, precum și să asigure calitatea vieții acestuia;

52. solicită ca cerințele Asociației Internaționale de Transport Aerian privind transportul intra-UE și extra-UE al animalelor, inclusiv al animalelor din grădinile zoologice, să fie introduse în Regulamentul (CE) nr. 1/2005;

53. insistă ca dispozițiile privind spațiul disponibil la sol și în înălțime, precum și densitatea animalelor să fie aliniate la cele mai recente date științifice și la reglementările relevante ale UE privind greutatea și înălțimea maxime ale camioanelor, iar normele să fie enunțate cu exactitate în regulament, astfel încât să nu existe ambiguități, să nu se lase loc unor interpretări diferite și să se țină seama de nevoile specifice ale fiecărei specii; solicită efectuarea mai multor studii pe aceste teme; invită statele membre să se asigure că înălțimea interioară a vehiculelor de transport respectă standardele minime;

54. reamintește recomandarea EFSA de a utiliza ecuații alometrice atunci când se definesc spațiile disponibile pentru bovine, ovine și porcine, precum și suprafața pe kilogram pentru cai; consideră că folosirea acestor calcule mai obiective va îmbunătăți standardele de calitate a vieții animalelor și va promova o interpretare coerentă din partea transportatorilor și a autorităților de control;

55. consideră că sunt necesare mai multe dovezi științifice pentru a identifica soluții mai bune și a aduce îmbunătățiri ale proiectării mijloacelor de transport, inclusiv a echipamentelor de încărcare și de descărcare, care să țină seama de particularitățile și nevoile fiziologice și comportamentale ale fiecărei specii și categorii, de vârstă și de variațiile de rasă în cadrul speciilor; consideră că o astfel de proiectare a transporturilor ar trebui să se bazeze și pe condițiile geografice ale unei zone și pe faptul că fermele mici trebuie adesea să transporte animale individuale sau animale din specii diferite în același timp; accentuează că calitatea mediului din vehiculele de transport al animalelor este foarte importantă pentru calitatea vieții animalelor;

56. consideră că este nevoie de o proiectare mai bună a mijloacelor de transport și de distanțe de transport mai scurte pentru a preveni transmiterea bolilor, ținând cont de pericolul grav al rezistenței la antimicrobiene;

57. invită Comisia să definească și să propună un set de criterii și standarde minime armonizate, elaborate în colaborare cu un grup de experți la nivelul UE, alcătuit din medici veterinari, inclusiv specialiști calificați din partea organizațiilor neguvernamentale relevante, ingineri tehnici, autorități maritime, transportatori, producători și membri ai autorităților competente, la care autoritățile naționale competente să poată apela atunci când aprobă toate mijloacele și containerele pentru transportul animalelor;

58. solicită instituirea unui sistem centralizat la nivelul UE pentru autorizarea navelor în temeiul unei proceduri uniforme, dată fiind natura multidisciplinară a certificării navelor, implicând atât ingineri, cât și medici veterinari; consideră că este fundamental să fie puse în aplicare în toate statele membre recomandările din documentul rețelei privind autorizarea și inspecția navelor pentru transportul de animale vii ( 8 ) ; consideră că ar trebui prevenită de urgență situația în care navele operează sub o altă denumire și astfel solicită o autorizație nouă, în special atunci când au fost implicate în încălcări grave ale Regulamentului (CE) nr. 1/2005;

59. invită Comisia și statele membre să consolideze monitorizarea respectării normelor de siguranță maritimă de către navele destinate transportului de animale vii; invită statele membre, în special, să fie mai riguroase în procedurile lor de certificare a navelor;

60. constată că statele membre nu ar trebui să autorizeze folosirea de vehicule și nave pentru transportul animalelor care nu respectă dispozițiile Regulamentului (CE) nr. 1/2005; invită statele membre să adopte proceduri mai riguroase atât pentru certificarea și aprobarea vehiculelor și navelor, cât și pentru acordarea de certificate de competență șoferilor; invită statele membre să fie mai riguroase în ceea ce privește respingerea certificărilor și a aprobărilor în cazul unor neconformități și să retragă autorizațiile care au fost deja emise, atunci când este necesar; invită Comisia să fie mai riguroasă în ceea ce privește sancționarea statelor membre care aprobă mijloace de transport ce nu respectă nevoile de calitate a vieții ale animalelor;

61. invită statele membre să se asigure că nu există spații libere între podea sau peretele vehiculului și compartimente în vehiculele de transport;

62. invită statele membre să creeze condițiile necesare pentru a se asigura că inginerii pot ajuta cum se cuvine medicii veterinari sau alte persoane autorizate în privința certificării, în momentul autorizării mijloacelor de transport, în legătură cu elemente specifice, cum ar fi sistemele de ventilație, aerul condiționat și încălzirea, alimentarea cu apă și cu furaje, monitorizarea calității apei și echipamentele de întreținere și sistemele de urgență ale navelor, precum și sursele de energie primară asociate;

63. consideră că echiparea mijloacelor de transport cu un sistem TVCI pentru călătoriile pe distanțe lungi, punându-se accentul în special pe operațiunile de încărcare și descărcare, ar trebui să fie obligatorie, pentru a proteja calitatea vieții animalelor și pentru a-i apăra pe operatorii care respectă normele față de concurența neloială; subliniază că autoritățile competente trebuie să garanteze protecția datelor și dreptul la viață privată pe parcursul întregului proces, inclusiv în cazul persoanelor care nu sunt implicate în transportul animalelor și care pot fi înregistrate în necunoștință de cauză; consideră că transportatorii trebuie să păstreze imaginile video înregistrate o anumită perioadă și să le pună la dispoziția autorităților competente la cererea acestora;

64. consideră că planurile de urgență prezentate de transportatori ar trebui să acopere toate tipurile de incidente și scenarii de urgență care pot apărea în timpul transportului, fie naturale, fie ca urmare a acțiunilor umane, inclusiv, printre altele, remedierea problemelor mecanice, gestionarea întârzierilor, stabilirea unor rute alternative, dacă este nevoie, și asigurarea aprovizionării necesare cu alimente și apă; consideră că planurile de urgență trebuie adaptate pentru a reflecta particularitățile fiecărei călătorii; consideră că este esențial să se stabilească norme clare care să interzică autorizarea transporturilor ale căror planuri de urgență sunt nerealiste, neplauzibile sau lipsesc complet și invită statele membre să refuze orice jurnal de călătorie care nu conține un plan de urgență credibil sau complet;

65. invită Comisia să interzică transporturile în cazul cărora animalele nu pot fi descărcate, adăpostite, hrănite sau adăpate la trecerea frontierei și în porturi sau în alte locuri esențiale periculoase;

66. invită statele membre și autoritățile lor competente să inspecteze în mod corespunzător operațiunile de încărcare, astfel cum se prevede la articolul 20 din Regulamentul (CE) nr. 1/2005;

Controalele și colectarea și schimbul de date

67. îndeamnă Comisia să dezvolte rapid o bază de date centrală a transportatorilor autorizați și a certificatelor de competență în UE; solicită publicarea unui raport anual privind încălcările dispozițiilor Regulamentului (CE) nr. 1/2005 și sancțiunile aplicate, care ar trebui luat în considerare și pentru viitorul regulament; consideră că certificatele de competență ar trebui să aibă un format multilingv și uniform, care să fie definit în legislația UE; invită Comisia să dezvolte un sistem european de certificare pentru cargouri și echipajele lor, prin care să se asigure că cargourile sunt suficient de echipate și că echipajele sunt suficient de instruite pentru transportul de animale vii; invită Comisia să întocmească o listă a operatorilor care se fac vinovați de încălcări grave și frecvente ale regulamentului, care ar trebui actualizată periodic și comunicată autorităților naționale;

68. invită statele membre să îmbunătățească Sistemul de control al comerțului și de expertiză (TRACES) și să asigure folosirea sa într-o manieră mai eficace, transparentă și sistematică, precum și să-i exploateze noile funcții pentru a efectua inspecții și/sau audituri mai bine direcționate pe baza unei evaluări a riscurilor, pentru a sprijini elaborarea de analize ale riscurilor în vederea controalelor transporturilor de animale vii de către statele membre și pentru a asigura verificări eficace ale plauzibilității când aprobă jurnalele de călătorie și efectuează controale retroactive; invită Comisia să asigure un acces ușor la platforma TRACES, oferind acces mai larg tuturor utilizatorilor autorizați și făcând-o ușor accesibilă pentru autoritățile competente, precum și să contribuie la armonizarea procedurilor între statele membre; invită statele membre să asigure o mai bună formare a operatorilor care folosesc sistemul; consideră că sistemul TRACES ar trebui folosit pentru toate transporturile care implică deplasări maritime;

69. evidențiază că este nevoie să se simplifice procesele de planificare a jurnalului de călătorie; solicită o tranziție rapidă de la jurnalele de călătorie pe hârtie la jurnale de călătorie digitale, care, odată aprobate de un medic veterinar oficial, ar trebui să fie trimise autorităților competente și să fie accesibile autorităților competente din toate statele membre; invită statele membre să se asigure că autoritățile competente verifică dacă jurnalele de călătorie conțin informații realiste, respectând astfel articolul 14 alineatul (1) din Regulamentul (CE) nr. 1/2005 și să se asigure că planificarea transportului include o dovadă a rezervării la un punct de control, incluzând furaje și apă;

70. invită Comisia să stabilească un cadru comun minim privind numărul de controale aplicate călătoriilor pentru transportul de animale, asigurându-se că numărul de controale naționale și la nivelul UE este proporțional cu numărul de animale care pleacă din fiecare stat membru; invită, de asemenea, Comisia să propună opțiuni de control care nu implică obstacole birocratice suplimentare ce ar putea pune în pericol calitatea vieții animalelor destinate transportului sau uniformitatea controalelor pe teritoriul Uniunii; consideră că statele membre ar trebui să instituie sisteme de control care să verifice existența, calitatea și punerea în aplicare a analizelor de risc atunci când deleagă controale altor autorități;

71. accentuează că, pentru a se evita transportul pe distanțe lungi și pentru a îmbunătăți astfel mai mult calitatea vieții animalelor, ar trebui să se promoveze dezvoltarea abatoarelor regionale și să se aprobe sacrificarea animalelor la ferme;

72. accentuează că planurile de acțiune prezentate de statele membre pentru a remedia deficiențele detectate în punerea în aplicare a Regulamentului (CE) nr. 1/2005 trebuie să conțină inițiative concrete, cu calendare stricte pentru finalizarea lor; invită Comisia să realizeze o monitorizare atentă a planurilor pentru a garanta finalizarea acțiunilor și realizarea deplină a obiectivelor; subliniază că statele membre au posibilitatea de a impune norme stricte pentru a asigura calitatea vieții animalelor vii în timpul transportului;

73. invită Comisia să propună și să instituie un sistem de sancțiuni armonizat și eficient la nivelul UE, care să definească criterii minime comune pentru sancțiunile aplicate în cazul încălcării regulamentului, astfel încât să se pună bazele unui sistem eficient, proporțional și disuasiv în întreaga UE, și să țină seama, în cadrul sistemului de sancțiuni, de caracterul, gravitatea, amploarea și durata încălcării, precum și de săvârșirea unor încălcări anterioare;

74. invită statele membre să se asigure că forțele lor de poliție naționale sunt instruite pentru a identifica în mod activ orice încălcare a legislației UE privind transportul animalelor;

75. accentuează că este nevoie să existe o pregătire uniformă a forțelor de poliție din toate statele membre, pentru a asigura controale corespunzătoare în toate etapele călătoriilor;

76. invită Comisia să propună măsuri care să asigure inspecții complete și uniforme privind respectarea normelor de transport, pentru a se evita dumpingul în materie de comercializare a animalelor în Uniune;

77. invită Comisia și statele membre să elaboreze o procedură care să permită retragerea rapidă a autorizațiilor întreprinderilor care încalcă grav și repetat Regulamentul (CE) nr. 1/2005, ceea ce creează și concurență neloială;

78. solicită să se includă în Regulamentul (CE) nr. 1/2005 indicatori de calitate a vieții care să aibă la bază animalele, cum ar fi indici fizici, fiziologici și comportamentali (de exemplu, pe baza observării animalelor), precum și posibila folosire a dispozitivelor purtabile de monitorizare și a markerilor biochimici, care să fie folosiți de autoritățile competente și de Comisie în scopul colectării de date, de inspectorii veterinari și de transportatori și operatori în condiții comerciale; consideră că astfel de instrumente ar fi necesare pentru a evalua calitatea vieții animalelor înaintea, în timpul și după efectuarea transportului; constată că există deja câțiva indicatori de acest gen, iar alții sunt dezvoltați de centrele europene de referință, însă accentuează că este nevoie de cercetări suplimentare și de colectarea mai multor date în acest domeniu;

79. consideră că accesul în timp real la sisteme de navigație prin satelit și la înregistrarea temperaturii este fundamental pentru autoritățile competente și pentru transportatori în orice moment al unei călătorii; consideră că mijloacele de transport ar trebui să fie echipate cu sisteme de control mai moderne, monitorizate de autoritățile competente, inclusiv pentru măsurarea temperaturii și a indicelui de umiditate în interiorul și în afara vehiculului, cu informații despre alimentarea cu apă și înregistrarea operațiunilor de încărcare și descărcare; reamintește că autoritățile competente trebuie să garanteze protecția datelor și dreptul la viață privată pe parcursul întregului proces;

80. insistă că organizatorul sau transportatorul trebuie să acorde autorităților competente acces în timp real la datele electronice originale, de la expedierea lotului de la locul de plecare și până când animalele sunt descărcate la locul de destinație, pentru a se asigura accesul la date care nu pot fi manipulate;

81. invită statele membre să efectueze controale neanunțate, prin intermediul autorităților competente, cu privire la planificarea și realizarea transportului animalelor;

82. accentuează că loturile transportate în interiorul UE ar trebui, de asemenea, să fie inspectate la încărcare; solicită ca autoritățile competente să facă verificări la încărcare, pentru a se asigura că sunt respectate cerințele din Regulamentul (CE) nr. 1/2005 în ceea ce privește spațiul disponibil la sol și pe înălțime, că ventilația și sistemele de alimentare cu apă funcționează bine, că dispozitivele de adăpare funcționează corespunzător și sunt adecvate pentru speciile transportate, că nu sunt încărcate animale inapte și că este asigurată o cantitate suficientă de furaje și material de așternut;

83. îndeamnă statele membre, din motive legate de calitatea vieții animalelor, să efectueze controale retroactive pentru a verifica dacă animalele au fost descărcate pe întreaga perioadă de odihnă prevăzută în legislația UE; invită Comisia să transmită instrucțiuni clare statelor membre pentru ca autoritățile competente să acționeze în mod armonizat, astfel încât să nu aprobe niciun transport atunci când nu sunt efectuate periodic controale retroactive;

Perioadele de călătorie și de odihnă

84. recomandă introducerea unei proceduri la nivelul UE, bazată pe specii, care să înregistreze frecvența hrănirii și adăpării de la ultima hrănire înainte de încărcarea animalelor la ferma de origine și până la sfârșitul călătoriei, fără a genera întârzieri suplimentare sau un stres suplimentar în timpul opririlor sau la încărcare și descărcare; recomandă insistent Comisiei să ia măsuri pentru a se asigura că statele membre sancționează în mod corespunzător încălcările atunci când se depășește durata călătoriei;

85. invită statele membre să inspecteze transporturile intra-UE atunci când animalele sunt încărcate în vehicule, pentru a verifica respectarea cerințelor Regulamentului (CE) nr. 1/2005;

86. invită statele membre să se asigure că există un număr suficient de instalații de adăpare accesibile, curate și funcționale, în conformitate cu nevoile fiecărei specii de animale, că rezervorul de apă este plin și că există o cantitate suficientă de așternut curat;

87. recomandă ca în legislația viitoare, durata călătoriei pentru animalele domestice destinate sacrificării să nu depășească, în principiu, opt ore, ținând cont de caracteristicile geografice specifice ale anumitor regiuni, cum ar fi insulele, regiunile ultraperiferice, regiunile îndepărtate și zonele în care infrastructura este subdezvoltată; subliniază că durata maximă a călătoriei trebuie să se aplice tuturor mijloacelor de transport, cu excepția transportului maritim;

88. insistă că dispozițiile privind durata maximă a călătoriei ar trebui revizuite, astfel încât să integreze dovezi din studii științifice existente și aflate în curs și ținând seama de dovezi referitoare la animale și de nevoile specifice ale acestora din punctul de vedere al speciei, vârstei și categoriei;

89. solicită să fie puse deoparte unele dintre fondurile UE existente pentru a se oferi sprijin financiar abatoarelor și unităților de prelucrare mobile la scară mică, locale și colective, astfel încât animalele să poată fi sacrificate la fermă sau cât mai aproape posibil de locul în care sunt crescute; încurajează cu căldură strategiile alternative la transportul pe distanțe mari, cum ar fi construirea în mai multe locuri a unor unități de sacrificare și prelucrare locale și viabile economic și, după caz, stimulate și sprijinite de fonduri ale UE, precum și inițiative legislative în statele membre pentru a facilita sacrificarea la fermă; invită statele membre să permită sacrificarea de urgență direct în fermele de creștere și de îngrășare a animalelor, când este cazul, dacă se constată că un animal nu este apt pentru a fi transportat;

90. recomandă ca statele membre să creeze culoare rapide la frontiere pentru transportul de animale în interiorul UE, pentru a reduce durata călătoriei;

91. solicită definirea „duratei călătoriei” ca fiind durata totală de deplasare, excluzând timpul de încărcare într-un mijloc de transport și de descărcare din mijlocul de transport, odată ce se ajunge la destinația finală; invită autoritățile competente să verifice dacă timpul de încărcare/descărcare planificat este realist, proporțional cu numărul de animale care urmează să fie încărcate sau descărcate și declarat în mod corect în jurnalul de călătorie; consideră că este important, în plus, să se adopte măsuri care să prevină transportul de la un centru de colectare la altul cu scopul de a eluda limitele privind timpul de călătorie până la destinația finală;

92. recomandă Comisiei să ia în considerare dovezi bazate pe date științifice pentru îmbunătățirea calității tuturor transporturilor de animale vii, axându-se pe aspectele negative asociate care provoacă probleme legate de calitatea vieții, cum ar fi starea aptă pentru transport, hrănirea și adăparea, perioadele de repaus și mediul termic, diferențiind totodată între mijloace de transport, atunci când este relevant;

93. invită Comisia să includă în revizuirea Regulamentului (CE) nr. 1/2005 dispoziții privind selectarea celei mai scurte și mai adecvate rute către destinația finală;

Temperatura în timpul transportului

94. invită statele membre să asigure în interiorul vehiculului temperatura optimă pentru speciile transportate în orice moment pe durata călătoriei, indiferent dacă mijlocul de transport staționează sau se află în mișcare și indiferent de temperatura exterioară; invită, de asemenea, statele membre să aplice cu strictețe temperatura minimă și maximă din interiorul mijlocului de transport, astfel cum se prevede în Regulamentul (CE) nr. 1/2005; consideră că statele membre ar trebui să aprobe o călătorie, jurnalele de călătorie și planurile de călătorie numai atunci când prognoza meteo pe întreaga durată a călătoriei prevede temperaturi cuprinse între 5 o C și 30 o C, indiferent de mijlocul de transport folosit, cu excepția cazului în care mijlocul de transport folosit este echipat cu sisteme de control climatic capabile să mențină temperaturile în intervalul adecvat;

95. recunoaște că căldura emanată de corpurile animalelor poate crește temperatura dintr-un mijloc de transport, astfel încât temperaturile din interior pot ajunge să fie mai ridicate decât cele de afară;

96. invită statele membre să efectueze controale suplimentare și adecvate în timpul valurilor de căldură și solicită să fie efectuate studii care să acopere lacunele de cunoștințe în ceea ce privește impactul temperaturilor asupra calității vieții animalelor;

97. invită Comisia să clarifice faptul că norma privind temperaturile din vehicule se aplică pentru orice parte a călătoriei, până la destinația finală; insistă că Comisia ar trebui să se asigure, inclusiv prin introducerea de acțiuni în justiție, că statele membre nu ignoră această normă;

98. solicită elaborarea unui sistem uniform de prognoză meteo bazat pe date de la Centrul european pentru prognoze meteorologice pe termen mediu, pentru a simplifica verificarea plauzibilității efectuată de medicii veterinari oficiali;

99. invită statele membre să se asigure că vehiculele de transport respectă cerințele minime privind spațiul stabilite în capitolul VII din anexa I la Regulamentul (CE) nr. 1/2005 și că, în consecință, animalelor li se asigură spațiu suplimentar când sunt temperaturi ridicate;

100. consideră esențial ca în viitor să fie elaborate norme mai specifice privind intervalul optim de temperatură în vehiculele de transport, ținând cont de nevoile diferite specifice speciei, vârstei și categoriei, precum și de starea fiziologică a animalului, de variațiile de rasă în cadrul speciilor, de vârstă, de sex și de adaptările la mediul înconjurător, precum și de reglarea termică a animalelor; consideră că intervalul de temperatură aprobat ar trebui să se bazeze pe temperatura efectivă, adică pe combinația dintre temperatură și umiditate; recomandă, de asemenea, înregistrarea temperaturii, a umidității și a cantității de amoniac cu ajutorul unor dispozitive de control amplasate în diferite compartimente ale mijlocului de transport, indiferent dacă transportul este maritim, aerian sau rutier; accentuează că instrumentele de monitorizare a temperaturii trebuie să fie inspectate, calibrate și certificate de autoritățile naționale competente;

Starea aptă pentru transport și categoriile de animale vulnerabile: neînțărcate, gestante și aflate la sfârșitul vieții productive

101. consideră că sunt necesare mai multe cercetări pentru a identifica nevoile ce țin de hrana potrivită, de intervalele de hrănire și de rumegare, de termoreglare, de odihnă și de capacitatea fizică de a tolera transportul fără daune, pentru toate speciile și categoriile de animale transportate; consideră că calitatea vieții animalelor ar trebui să fie principala grijă și că lacunele în materie de cunoștințe ar trebui acoperite prin cercetări științifice consolidate;

102. consideră că este nevoie de mai multe cercetări dedicate îmbunătățirii cunoștințelor despre nevoile de transport speciale și specifice ale animalelor tinere și neînțărcate, în special cu privire la durata optimă a călătoriei, în funcție de mijlocul de transport folosit, spațiul optim disponibil, vârsta potrivită, dispozitivele de băut adaptate, înlocuitori adecvați ai laptelui, gestionarea corespunzătoare a hrănirii în centrele de colectare, intervalele de hrănire în timpul transportului și condițiile optime pentru creșterea animalelor la ferma de origine, precum și evaluarea stării apte pentru transport, a animalelor care trebuie să fie asigurată în mod corespunzător;

103. solicită clarificarea definiției animalelor neînțărcate, astfel încât să se specifice animalele care nu se pot alimenta cu hrană solidă și nu se pot adăpa suficient în mod independent, cu o vârstă minimă clară, exprimată în săptămâni, în funcție de specie, și ținând seama de cele mai recente cunoștințe științifice privind sistemele imunitare și nevoile alimentare ale acestor animale;

104. invită Comisia să introducă, pe baza unor studii științifice evaluate inter pares, limite ale duratei călătoriilor pentru animalele neînțărcate; consideră că ar trebui evitat transportul animalelor neînțărcate și nu ar trebui permis transportul vițeilor cu vârsta mai mică de patru săptămâni, cu excepția transporturilor efectuate de fermieri pe o distanță mai mică de 50 km; consideră că limitările de transport pentru aceste animale trebuie să fie serios avute în vedere în viitorul regulament, ținând cont și de nevoia de măsuri menite să garanteze că toate animalele beneficiază de o îngrijire adecvată la ferma de origine;

105. invită statele membre să promoveze abatoarele mobile în zonele îndepărtate, în special în zonele montane și insulare; reamintește că aceste abatoare mobile ar îmbunătăți calitatea vieții animalelor rănite care nu pot fi transportate la abatoare și ar promova vânzările directe;

106. recomandă Comisiei să confere EFSA mandatul de a elabora orientări ale UE obligatorii comune pentru a evalua dacă animalele sunt apte pentru transport, astfel încât să se asigure o abordare armonizată la nivelul UE; consideră, în plus, că folosirea acestor orientări trebuie verificată și corelată cu sisteme de sancțiuni;

107. recunoaște diferențele dintre transportul animalelor pe cale rutieră și pe cale maritimă; solicită cercetări suplimentare pentru a se înțelege mai bine efectul fiecărui mod de transport asupra calității vieții animalelor;

108. consideră că situarea geografică deosebit de dificilă a regiunilor insulare și ultraperiferice impune încurajarea creșterii animalelor la nivel local și a lanțurilor de aprovizionare scurte pentru a reduce durata călătoriei animalelor;

109. invită statele membre să promoveze abatoarele mobile în zonele insulare, mai ales în regiunile ultraperiferice; menționează că folosirea acestor abatoare mobile reduce considerabil transportul rutier și maritim de animale vii în aceste regiuni;

110. evidențiază vulnerabilitatea femelelor gestante, care au nevoi biologice foarte specifice și care sunt deosebit de vulnerabile în timpul transportului, ceea ce poate conduce la pierderea fătului sau la nașterea în timpul călătoriei, existând riscul de deces al mamei sau al tânărului animal; consideră că ar trebui evitat transportul animalelor gestante și crede că transportul animalelor gestante aflate în ultima treime a perioadei de gestație ar trebui restricționat la maximum patru ore, întrucât acestea sunt supuse unui risc crescut de a se afla într-o stare precară în timpul transportului; solicită să fie efectuate mai multe cercetări pentru dezvoltarea unor metode mai precise de stabilire a vârstei gestaționale și de evaluare a stării apte pentru transport în funcție de stadiul gestației; invită autoritățile statelor membre să fie extrem de vigilente pentru a se asigura că nu sunt transportate animale inapte, în special femele gestante care au depășit perioada maximă de gestație permisă de Regulamentul (CE) nr. 1/2005;

111. consideră că riscul existenței unor niveluri mai scăzute de protecție a animalelor vulnerabile, cu valoare economică mai scăzută, în special animale aflate la sfârșitul vieții productive, este foarte real și, prin urmare, acest lucru ar trebui luat în considerare la revizuirea dispozițiilor, alături de o interdicție a transportului acestor animale pe distanțe lungi, ca urmare a dificultății de a evalua starea aptă pentru transport și capacitatea lor de a face față transportului; consideră că transportul animalelor aflate la sfârșitul vieții productive ar trebui permis doar până la cel mai apropiat abator disponibil adecvat speciei; invită Comisia să promoveze inițiative și investiții pentru îmbunătățirea rețelei de abatoare mobile, locale și regionale, pentru a se asigura că poate fi atinsă pe viitor o limită maximă de patru ore pentru transportul animalelor aflate la sfârșitul vieții productive;

112. insistă că, în cazul animalelor care se îmbolnăvesc sau sunt rănite în timpul transportului, șoferii trebuie să avertizeze imediat un veterinar, iar animalele în cauză trebuie să fie considerate „inapte” pentru transport, separate de celelalte animale și să primească primul ajutor;

Specii nereglementate corespunzător de Regulamentul (CE) nr. 1/2005

113. recomandă Comisiei să elaboreze propuneri legislative pe baza celor mai recente cunoștințe științifice privind nevoile peștilor și ale altor animale acvatice și metodele de transport, pentru a le reduce la minimum suferința în timpul transportului; accentuează că noile dispoziții ar trebui să ofere o listă detaliată pentru planificarea și pregătirile prealabile transportului, dispoziții specifice privind parametrii calității apei, densitatea, manipularea în timpul încărcării și descărcării și controalele ulterioare transportului referitoare la calitatea vieții animalelor; invită Comisia să se asigure că orientările pe care le publică sunt actualizate pe baza celor mai recente dovezi științifice și că sunt aliniate la Regulamentul (CE) nr. 1/2005 și solicită adoptarea unor cerințe specifice pentru circulația comercială a peștilor; accentuează și că ar trebui furnizate instruiri și certificări specifice privind transportul peștilor;

114. invită Comisia să includă în Regulamentul (CE) nr. 1/2005 dispoziții pentru a proteja cum se cuvine speciile care nu sunt deja acoperite în mod adecvat de legislație; reamintește că orientările menite să acopere lacune legislative, și anume în ceea ce privește anumite specii, nu au un caracter juridic obligatoriu și invită Comisia să includă dispoziții pentru a proteja cum se cuvine speciile insuficient acoperite de legislație, precum păsările de curte și iepurii; solicită, în continuare, adoptarea unor dispoziții specifice fiecărei specii în următoarele situații, inclusiv, acolo unde este relevant, privind durata maximă a călătoriei în funcție de motivul transportului; consideră că este nevoie de containere specifice pentru păsările de curte, care să le permită să stea în picioare în poziția lor firească și să aibă suficient aer circulant deasupra capetelor, cu norme privind o manipulare corespunzătoare, mai ales atunci când păsările sunt prinse în vederea transportului; constată că absența din regulament a unor dispoziții privind iepurii conduce uneori la utilizarea necorespunzătoare a containerelor pentru păsările de curte pentru transportul iepurilor; consideră că transportul păsărilor de curte și al iepurilor ar trebui permis doar până la cel mai apropiat abator disponibil adecvat speciei; invită Comisia să promoveze inițiative și investiții pentru îmbunătățirea rețelei de abatoare mobile, locale și regionale, pentru a se asigura că poate fi atinsă pe viitor o limită maximă de patru ore pentru transportul acestor animale;

115. evidențiază necesitatea urgentă de a evalua cele mai recente informații științifice privind calitatea vieții animalelor de companie în timpul transportului; consideră că sunt necesare mai multe cercetări privind nevoile animalelor de companie în conformitate cu dispoziția din Regulamentul (CE) nr. 1/2005 privind publicarea avizelor EFSA referitoare la nevoile pisicilor și ale câinilor; invită Comisia să introducă dispoziții detaliate privind circulația comercială a animalelor de companie, pe baza cunoștințelor științifice actuale, acordând o atenție deosebită separării animalelor și spațiului disponibil, amplasării, așternutului, unui interval adecvat de umiditate și temperatură pentru a asigura calitatea vieții animalelor, precum și privind instruirea adecvată a personalului responsabil cu manipularea și transportul animalelor;

116. evidențiază că trebuie evaluate urgent cele mai recente informații științifice privind nevoile și calitatea vieții cailor în timpul transportului; speră ca Comisia să ia în considerare aceste specii, propunând cerințe specifice speciei în Regulamentul (CE) nr. 1/2005 revizuit;

Dispoziții specifice privind transportul maritim

117. solicită adoptarea de măsuri care să permită, după caz, trecerea la comerțul cu carne, carcase și material genetic, ceea ce ar putea elimina necesitatea transportului maritim; îndeamnă Comisia să îmbunătățească și să clarifice dispozițiile privind transportul maritim, în special pe cele ce țin de procesul de autorizare, de definirea și identificarea organizatorilor și a transportatorilor, precum și a obligațiilor acestora, pentru a stabili un lanț clar al responsabilităților și o comunicare transparentă între fermieri, transportatori și veterinari cu autoritățile competente; solicită introducerea unor măsuri cu efect disuasiv, inclusiv a sancțiunilor financiare, pentru a preveni aruncarea în mare sau pe rutele de transport a animalelor moarte, în conformitate cu Convenția internațională pentru prevenirea poluării de către nave (Convenția Marpol);

118. invită statele membre să asigure existența la cel mult 30 km de frontiere sau de porturi a unor instalații adecvate și suficiente pentru descărcarea, hrănirea, adăparea și odihna animalelor în condiții optime, protejând astfel calitatea vieții animalelor în caz de întârzieri; invită statele membre să nu aprobe transporturile atunci când nu există astfel de instalații;

119. invită Comisia să întocmească o listă a porturilor care dispun de instalații adecvate pentru inspectarea animalelor, pe baza informațiilor furnizate de statele membre și a monitorizării corespunzătoare efectuate de Comisie;

120. invită statele membre să se asigure că astfel de instalații sunt efectiv folosite, atunci când este necesară descărcarea, înainte de încărcarea animalelor pe nave și că animalele nu sunt ținute în camioane perioade îndelungate în așteptarea încărcării pe navă;

121. invită, în plus, statele membre să coopereze mai bine la planificarea transportului de animale, pentru a preveni aglomerările excesive la controalele la frontiere;

122. remarcă nevoia de a căuta posibilități de îmbunătățire a calității transportului maritim al animalelor de reproducție cu o stare foarte bună de sănătate și de a le permite acestora să se odihnească în vehicul atunci când descărcarea le-ar putea compromite starea de sănătate;

123. invită statele membre de frontieră sau portuare, care sunt responsabile cu controlul vehiculelor rutiere și al navelor care se deplasează către țări terțe, să sancționeze toate încălcările legislației UE;

124. consideră că este esențială prezența obligatorie a unui medic veterinar independent, în mod proporțional cu numărul de animale, în perioadele de repaus în facilitățile oficiale de cazare a animalelor și în timpul încărcării și descărcării, în special în cazul transportului pe distanțe lungi; invită statele membre să introducă dispoziții obligatorii pentru călătoriile pe mare, prin care să se asigure prezența la bord, pe întreaga durată a călătoriei pe mare, a medicilor veterinari sau, în ultimă instanță, a unui specialist autorizat cu competențe adecvate, pentru a verifica punerea în aplicare a standardelor relevante privind sănătatea și calitatea vieții animalelor și pentru a oferi sprijin în timp real pentru animalele bolnave sau rănite de pe nave, precum și pentru a adapta adăparea și hrănirea animalelor la nevoile lor imediate;

125. solicită dispoziții obligatorii privind desfășurarea de inspecții după încărcarea unei nave în vederea prevenirii accidentelor;

126. consideră că este esențial ca la încărcare și la destinația finală a călătoriilor îndelungate către țări terțe să fie prezent un veterinar independent; subliniază că prezența unui veterinar va permite reevaluarea stării apte pentru transport și poate contribui la asigurarea conformității cu legislația UE și a aplicării hotărârilor relevante ale CJUE;

Transportul animalelor vii către țări terțe

127. invită statele membre să inspecteze toate transporturile la punctul de încărcare și la punctul în care ajung la destinația finală pentru călătoriile de lungă durată către țări din afara UE și să efectueze evaluări riguroase în vederea elaborării de proceduri pentru inspecții, care să acopere aspecte precum cantitatea de hrană și apă pe durata călătoriei, spațiul disponibil la sol și în înălțime pentru animale, calitatea, amplasarea și buna funcționare a dispozitivelor de adăpare în funcție de nevoile animalelor transportate și calitatea așternutului, și să se asigure că nu este încărcat niciun animal inapt; invită Comisia să intervină împotriva statelor membre care aprobă exporturi de animale vii atunci când nu poate fi garantată asigurarea aplicării hotărârii Curții de Justiție în cauza C-424/13 ( 9 )

128. invită Comisia și statele membre să colecteze date cuprinzătoare și să includă în revizia Regulamentului (CE) nr. 1/2005 o cerință privind elaborarea de rapoarte referitoare la starea de sănătate a animalelor și la mortalitatea acestora la sosirea la locul de destinație;

129. insistă să se creeze și să se implementeze un culoar prioritar la toate frontierele externe ale UE, dar și la cele interne, destinat în mod specific transporturilor de animale, care să includă spații de odihnă adecvate, în funcție de nevoile animalelor transportate, pentru a reduce durata călătoriei și a elimina perioadele de așteptare, pentru a reduce cât mai mult orice întârziere care poate afecta calitatea vieții animalelor și pentru a diminua durata totală a călătoriei; recomandă ca documentele să fie transmise în prealabil autorităților de primire, în format electronic;

130. insistă că la transportul animalelor vii către țări terțe, transporturile ar trebui autorizate numai după ce autoritatea competentă s-a asigurat că jurnalul de călătorie transmis este completat integral, realist, cu dovezi care pot fi demonstrate și că Regulamentul (CE) nr. 1/2005 va fi pus efectiv în aplicare până la destinația finală, inclusiv în etapele călătoriei care se desfășoară în afara UE, conform hotărârii Curții de Justiție a Uniunii Europene în cauza C-424/13; invită așadar Comisia și statele membre să se asigure că normele care se aplică în UE sunt aplicate și transporturilor de animale care pleacă din Uniune; constată că recent, unele țări/regiuni și-au susținut decizia de a restricționa transportul de animale pe distanțe mari, și anume exportul de animale vii și transportul anumitor categorii de animale, mai ales atunci când călătoriile necesită o oprire de 24 de ore, din cauza lipsei punctelor de control în țările terțe;

131. invită Comisia să întocmească o listă a țărilor terțe care aplică norme ce asigură un nivel de protecție cel puțin egal cu cel din UE, spre care exportul de animale de fermă vii să poată fi autorizat direct, pe baza unui acord internațional; invită totodată Comisia să se ocupe de problema țărilor din afara UE care își folosesc certificarea pentru a acționa ca centre de tranzit pentru transportul animalelor către țări terțe care nu dispun de certificare; invită Comisia să instituie, pentru alte cazuri, un sistem de control certificat care să asigure conformitatea cu legislația UE în orice etapă a călătoriei în cazul transportului către țări terțe; invită Comisia, în acest sens, să evalueze exemple de bune practici privind instrumentele de certificare și de audit, pentru a asigura trasabilitatea și calitatea vieții în timpul transportului animalelor vii către țări terțe;

132. recunoaște că în prezent nu există un sistem de control pentru transportul către țări terțe, ceea ce generează situații în care frecvent, în exporturile de animale către țări terțe, nu se respectă Regulamentul (CE) nr. 1/2005 și este deseori încălcată hotărârea Curții de Justiție în cauza C-424/13 pe această temă; solicită ca un transport de animale între UE și țări terțe să fie permis doar atunci când se pot asigura standardele europene, astfel cum sunt stabilite prin hotărârea Curții de Justiție în cauza C-424/13;

133. invită Comisia ca, în cadrul negocierilor comerciale bilaterale, să urmărească convenirea unor standarde uniforme privind calitatea vieții animalelor în timpul transportului între țările UE și cele din afara UE, în așa fel încât fermierii europeni să nu cadă victimă unei concurențe neloiale;

134. insistă că trebuie întărite cooperarea și comunicarea cu țările terțe, în special privind asistența reciprocă și schimbul rapid de informații, și că trebuie implementate diferite inițiative de sensibilizare și promovare a punerii în aplicare a standardelor UE în țările terțe, în special pentru produsele din carne sau produsele de origine animală importate în UE;

135. recomandă Comisiei să își însărcineze auditorii, inclusiv veterinarii și tehnicienii, cu efectuarea unor inspecții și evaluări aprofundate, pentru a elabora o listă centralizată, auditată și acreditată cu instalațiile de repaus disponibile în țările terțe, în conformitate cu cerințele Regulamentului (CE) nr. 1/2005; invită statele membre să nu aprobe în viitor jurnalele de călătorie dacă nu s-a confirmat că instalațiile propuse pentru perioada de repaus sunt într-adevăr incluse în lista menționată anterior și că, prin urmare, oferă condițiile necesare pentru descărcarea animalelor; accentuează și că o confirmare a rezervării pentru fiecare instalație de repaus este esențială pentru a garanta că există spațiu suficient disponibil pentru toate animalele menționate în planul de transport;

136. remarcă nevoia de a examina posibilități de îmbunătățire a calității transportului animalelor de reproducție cu o stare foarte bună de sănătate și de a le permite acestora să se odihnească în vehicul atunci când descărcarea le-ar putea compromite starea de sănătate;

137. consideră că este esențial să se majoreze sprijinul financiar destinat ajutorului extern și cooperării internaționale, în special pentru țările terțe care au nevoie de investiții în domenii precum răcirea carcaselor sau manipularea materialului germinativ de origine animală;

138. afirmă din nou că este importantă introducerea unor capitole privind comerțul și dezvoltarea sustenabilă în toate acordurile comerciale ale UE, pentru a garanta că ambițiile mai mari în materie de reglementare prezentate sunt coerente cu politica comercială a UE și respectate de țările terțe care au semnat acorduri comerciale cu UE; subliniază că capitolele privind comerțul și dezvoltarea sustenabilă ar trebui să țină seama și de standarde de producție echivalente, în special de calitatea vieții animalelor;

139. invită Comisia să folosească politica comercială a UE ca pârghie pentru a crește gradul de respectare a Regulamentului (CE) nr. 1/2005 în afara UE, menținând totodată obiectivul creșterii economice și al creării de locuri de muncă în UE și garantând că aceste costuri de conformare nu afectează în mod disproporționat întreprinderile din UE;

140. solicită obligativitatea respectării standardelor UE privind protecția și calitatea vieții animalelor, inclusiv în cazul importurilor din țări terțe, pentru a se asigura competitivitatea producătorilor europeni;

Raportarea

141. solicită ca toate statele membre să prezinte anual Comisiei rapoarte cu privire la numărul de specii de animale transportate în UE și exportate în afara UE, la controalele efectuate în timpul acestor transporturi, susținute cu dovezi, la încălcările depistate în timpul acestor transporturi, susținute cu dovezi, și la măsurile subsecvente luate de statele membre, care ar trebui puse la dispoziția publicului de către Comisie în termen de două luni de la transmiterea de către statele membre;

142. invită Comisia și statele membre să prezinte anual un raport Parlamentului cu privire la măsurile lor de îmbunătățire a protecției și a calității vieții animalelor în timpul transportului;

o

o o

143. încredințează Președintei sarcina de a transmite prezenta recomandare și raportul final al Comisiei de anchetă Consiliului, Comisiei, precum și guvernelor și parlamentelor statelor membre.

(1) JO L 113, 19.5.1995, p. 1.

(2) JO L 239 I, 24.7.2020, p. 1.

(3) JO L 3, 5.1.2005, p. 1.

(4) Raportul special nr. 31/2018 din 14 noiembrie 2018 intitulat „Bunăstarea animalelor în UE: reducerea decalajului dintre obiective ambițioase și punerea în practică”.

(5) EFSA, „Animal transport: help us prepare our assessment” (Transportul animalelor: contribuiți la evaluarea noastră), 15 aprilie 2021.

(6) A se vedea Hotărârea Curții (Camera întâi) din 14 octombrie 2004, Comisia Comunităților Europene/Regatul Țărilor de Jos, C-113/02, ECLI:EU:C:2004:616 și Hotărârea Curții (Camera a treia) din 8 mai 2008, Danske Svineproducenter/Justitsministeriet, C-491/06, ECLI:EU:C:2008:263.

(7) Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor (JO L 95, 7.4.2017, p. 1).

(8) Direcția Generală Sănătate și Siguranță Alimentară din cadrul Comisiei, Audituri și analize în materie de sănătate și alimentație, Unitatea F2: Animale, document al rețelei punctelor naționale de contact intitulat „Network document on livestock vessels” (Document al rețelei privind navele pentru transportul de animale vii), 2020.

(9) Hotărârea Curții de Justiție (Camera a cincea) din 23 aprilie 2015, Zuchtvieh-Export GmbH/Stadt Kempten, C-424/13, ECLI:EU:C:2015:259.